

Broj: 09/1- /23

Datum: 26.06.2023. godine

Na osnovu člana 35. Zakona o materijalnoj podršci porodicama s djecom u Federaciji Bosne i Hercegovine („Službene novine Federacije BiH“ broj: 52/22) Ministarstvo za rad, socijalnu politiku i povratak Tuzlanskog kantona, objavljuje

**POZIV**

**za dostavljanje Prijedloga projekata za podršku iz sredstava ''Dječije nedjelje”**

**Predmet Poziva**

Predmet Poziva je dostavljanje prijedloga projekata za podršku iz sredstava prikupljenih na ime ''Dječije nedjelje“ na području Tuzlanskog kantona u iznosu od 21.490,00 KM koja su namijenjena za unapređenje ukupne društvene brige o djeci.

**Cilj**

Podrška unapređenju ukupnog društvenog položaja i brige o djeci iz rizičnih grupa putem organiziranja kulturnoobrazovnih, rekreativnih i drugih manifestacija posvećenih promovisanju Konvencije o pravima djeteta i poduzimanja drugih mjera i akcija za unapređenje razvoja brige o djeci i direktne podrške djeci radi njihovog efikasnijeg odgoja, obrazovanja, i inkluzije, kao i podrške djeci koja izlaze iz sistema javne brige.

**Obilježavanje Dječije nedjelje**

Prijedlozi projekata treba obavezno da sadrže i planirane aktivnosti na obilježavanju „Dječije nedjelje“ koja će se obilježiti u prvoj sedmici mjeseca oktobra 2023. godine.

**Ko može aplicirati**

Prijavu mogu podnijeti udruženja i organizacije koje u okviru svoje registrovane djelatnosti rade na unapređenju ukupnog društvenog položaja i brige o djeci.

Projektne aktivnosti se isključivo mogu planirati i realizirati najranije počev od 01.01.2023. godine i trajati isključivo do 31.12.2023. godine.

**Kriteriji**

|  |  |  |
| --- | --- | --- |
| R.b. | K R I T E R I J I | Broj bodova |
|  |  |  |
| 1. | Kvalitet projekta i budžeta i jasnoća indikatora za praćenje uticaja predviđenih ciljeva i aktivnosti na ciljne grupe | 0 – 15 |
| 2 | Doprinos projektnih ciljeva i očekivanih rezultata cilju navedenom u Pozivu | 0 – 15 |
| 3 | Postignuti rezultati u predloženim projektnim aktivnostima u prethodnom periodu i ažurnost i kvalitet izvještavanja za već podržane projekte iz budžeta ministarstva | 0 – 15 |
| 4 | Zastupljenost multisektorske i multidisciplinarne saradnje u realizaciji projekta | 0 – 15 |
| 5. | Uspostavljenost partnerstva i postojanje podrške drugih donatora i institucija iz zemlje i inostranstva | 0 – 15 |
|  | Ukupno | 75 |

Organizacije i udruženja koja ne ostvare minimum od 20 bodova neće biti finansirani/sufinansirani.

**Projekti koji se neće razmatrati**

Prilikom procjene neće se razmatrati projekti koji:

* su usmjereni ka vjerskim ciljevima i aktivnostima,
* se isključivo baziraju na investicijskim ulaganjima, izgradnji i adaptaciji objekata, kupovini opreme,
* imaju administrativne troškove veće od 20% traženih sredstava od Ministarstva za 2022. godinu,
* čije su projektne aktivnosti planirane prije 01.01.2023. godine i čije je trajanje planirano duže od 31.12.2023. godine;
* su podneseni od organizacija i udruženja koji nisu dostavili izvještaj o namjenskom utrošku sredstava odobrenih u 2022. godini u roku određenom u odlukama o odobravanju sredstava,
* su podneseni od organizacija i udruženja koji nisu dostavili izvještaj o namjenskom utrošku sredstava odobrenih iz budžeta Ministarstva za rad, socijalnu politiku i povratak TK u prethodnim godinama,
* su podneseni od organizacija i udruženja koje u okviru svoje registrovane djelatnosti ne rade na unapređenju ukupnog društvenog položaja i brige o djeci
* nisu dostavljeni u skladu sa propisanim obrascima od strane Ministarstva,
* čiji projekti nisu namijenjeni građanima Tuzlanskog kantona.

Ministarstvo za rad, socijalnu politiku i povratak TK neće razmatrati zahtjeve za sufinansiranje programa rada podnosioca zahtjeva, već isključivo konkretne projekte.

**Način prijave i izvještavanja**

Podnosilac projektnog prijedloga za dodjelu sredstava obavezan je dostaviti sljedeću dokumentaciju:

* Prijavni obrazac – obrazac 1
* Obrazac projektnog prijedloga - obrazac 2
* Budžet projekta – obrazac 3
* Rješenje o upisu u registar udruženja kod Ministarstva pravosuđa i uprave TK ili drugog nadležnog organa u Federaciji BiH ili BiH (kopija)
* Statut udruženja/organizacije (kopija)
* Izvještaj o radu za 2022. godinu (narativni i finansijski tj. prihodi i rashodi) (kopija)
* Odluka o usvajanju Izvještaja o radu za 2022. godinu potpisana od strane ovlaštene osobe (kopija)
* Uvjerenje o poreznoj registraciji (kopija)
* Spesimen potpisa (kopija)
* Bilans stanja za 2022. godinu ovjeren od nadležnog organa ( kopija).
* Bilans uspjeha za 2022. godinu ovjeren od nadležnog organa (kopija).
* Izjava odgovorne osobe pravnog lica o transparentnom utrošku sredstava
* Sporazum o partnerstvu ako se radi o partnerskom projektu ovjeren od svih partnera (kopija)
* Dokaz o sufinansiranju iz drugih izvora ili sufinansiranju od strane implementatora projekta (ukoliko je obezbjeđeno sufinansiranje)

Podnosioci projektnog prijedloga su obavezni pridržavati se Smjernica za pripremanje budžeta koje su sastavni dio ovog Poziva.

U budžetu projekta mora biti jasno naznačeno za koje se aktivnosti traže sredstva od Ministarstva, a za koje su aktivnosti osigurana sredstva iz drugih izvora, ukoliko postoje.

Svi obrasci moraju biti popunjeni, potpisani i ovjereni od strane odgovorne osobe podnosioca prijave.

Obrasci za prijavu čine sastavni dio ovog Poziva i mogu se preuzeti sa web stranice Skupštine TK-a (skupstina.tk.gov.ba).

Popunjeni prijavni obrazac sa svim prilozima podnosi se u zapečaćenoj koverti a predaje putem pošte ili na pisarnicu zajedničkih službi kantonalnih organa na adresu:

Tuzlanski kanton

Ministarstvo za rad, socijalnu politiku i povratak

Fra Grge Martića br. 8

75000 Tuzla sa naznakom

“Prijava na Poziv za podršku iz sredstava „Dječije nedjelje“ za 2023. godinu – ne otvarati“

Organizacije i udruženja su obavezne da izvještaj o utrošku sredstava sa potrebnim dokazima (kopije računa) uz narativni izvještaj dostave Ministarstvu za rad, socijalnu politiku i povratak TK-a najkasnije do 31.01.2024. godine.

Izvještaj o utrošku sredstava dostavlja se u skladu sa propisanim obrascem (obrazac 4) koji se može preuzeti sa web stranice Skupštine TK-a. Obrazac narativnog i finansijskog izvještaja čini sastavni dio Poziva.

Ukoliko odobrena sredstva iz neopravdanih razloga ne budu utrošena do 31.12.2023. godine ili se ista utroše nenamjenski udruženje/organizacija je dužno sredstva vratiti u budžet Tuzlanskog kantona, u protivnom protiv istog će biti pokrenut postupak pred nadležnim sudom.

**Rok za prijavu**

Rok za prijavu je 15 dana od dana objave na web stranici Skupštine Tuzlanskog kantona.

M I N I S T A R

Fadil Alić